# Telegdy Pál*
feleségéhez, Várday Katához (97.)**

[1593. november]

Az én szerelmes atyámfiának, Várday Kata asszonnak adassík.

Köszönetem után, adjon Isten minden jókat. Mi az Úrral ím csak most jutánk meg Tokajból; holnap, vílem, megindulunk mind hadastul, ahova az Jó Isten vezérel bennünket. Ím azt hozták az hírt, hogy megvettík Székesfehérvárat az magyarok. Az én kötött kapcám otthon vagyon, úgy tetszik, az tárházban vagyon, az szőnyegek közt vagy hol, vagy az magam házában. Isten tartson meg, ides rokonom, adja Isten, találjalak jó egíssígben benneteket; ti is hallatok jó hírt felőlünk. Az sokadalomban az subádra prémet vitess az olaszokkal az subádra, el ne felejtsed. Dobaynál vagyon pínz. Isten veled. Írtam Kislétán, vasárnap, 93.

Telegdy Pál.